Spur-voorval ‘een van vele in Centurion’(Argieffoto: SA Polisie) Inwoners van Centurion loop die afgelope ruk kwaai deur onder misdaad, soos die afgelope naweek weer gesien is tydens ŉ gewapende rooftog by die Spur-restaurant in die Centurion Lifestyle-sentrum. Verskeie restaurante is na verneem word die afgelope ruk geteiken. In Sondagaand se voorval het aanvallers op die eetplek toegeslaan en verskeie skote is tydens die rooftog geskiet. ŉ Reaksiebeampte wat nie aan diens was nie, het sy vuurwapen by hom gehad en een van die aanvallers is in die skietery doodgeskiet. Die ander drie is steeds op vrye voet. Kol. Dimakatso Sello, polisiewoordvoerder, sê die Wierdabrug-polisie se ondersoek na die voorval duur voort. Volgens die polisie is die restaurantbestuurder met ŉ vuurwapen aangehou en aangesê om na die kantoor te gaan, sonder om agterdog te wek. Die veiligheidswag het nietemin onraad bemerk en een van die verdagtes doodgeskiet. Drie ander het gevlug. Die polisie het ook beslag gelê op ŉ vuurwapen waarvan die reeksnommer verwyder is, sê Sello. Maroela Media het Maandag berig dat Ernst Roets, hoof van beleid en aksie by AfriForum, saam met sy gesin in die restaurant was toe die voorval gebeur het. “Een van die aanvallers is tydens die skietery doodgeskiet. Na die geskietery – ek kon nie tel hoeveel skote nie – het die ander gevlug. Ons is ongeskonde en sover ek weet is niemand anders beseer nie,” het Roets Sondag op Facebook geskryf. Llewellynn Hemmens, AfriForum Noordstreek se hoof vir veiligheid, sê daar was beslis ŉ toename in misdaad in die Centurion-gebied. Dit sluit alles in, van die diefstal van hekmotors en fietse, tot dodelike voorvalle van geweldsmisdaad. Sommige polisiestasies steier boonop weens ŉ gebrek aan hulpbronne en vermoëns om misdaad te bekamp. Hemmens sê misdaadsindikate beweeg van gebied tot gebied en voorsitters van gemeenskapspolisiëringsforums (GPF) en AfriForum se buurtwagtakke bevestig die toename in misdaad. Hy sê dit is skrikwekkend om te dink dat mense omtrent nie meer ŉ restaurant saam met hul gesin kan besoek, sonder om oor ŉ gewapende rooftog bekommerd te wees nie. Hemmens sê Roets het reg opgetree deur nie te vries nie en ook nie betrokke te raak nie, maar hulp te ontbied. “Hy het eenvoudig sy gesin beskerm. Ek haal my hoed af vir hom; dit is nie maklik om in so ŉ situasie kalm te reageer nie.” Hy het ook die betrokke veiligheidswag vir sy blitsige optrede wat moontlik lewens help red het, geloof. Hemmens sê AfriForum is op nasionale en provinsiale vlak in gesprek met die polisie om te bepaal hoe die organisasie die polisie kan ondersteun om misdaad hok te slaan. “Dit is belangrik om betrokke te raak in jou gemeenskap. ŉ Mens hoef nie noodwendig fisiek [by ŉ buurtwag of GPF] betrokke te wees nie. Daar is soveel aspekte daaraan, dat daar plek is vir enigiemand. “Daar is vir almal plek en almal moet betrokke raak,” sê hy.